MARTIN. Slovenské národné múzeum v Martine vystavuje nové prírastky, ktoré získalo v rokoch 2002 až 2012. Za desať rokov prijali kurátori múzea do svojich zbierok takmer 320-tisíc nových predmetov z oblasti etnografie, kultúrnej histórie, národopisnej fotografie, archeológie či prírodných vied.
"Zbierky múzea sa rozširovali vďaka cieleným nákupom, darmi a v oblasti zbierok prírodovedného charakteru najmä vlastným zberom. Výstava rôznorodou skladbou exponátov prezentuje to, čo sa v tejto oblasti podarilo múzeu zrealizovať v rámci napĺňania svojho cieľa - uchovávania a prezentovania dokladov vývoja slovenskej prírody a spoločnosti, slovenského národa a etnických spoločenstiev ako súčasti národného kultúrneho dedičstva Slovenska. Výstava Nové v múzeu je v priestoroch Slovenského národného múzea v Martine prístupná do 31. marca," povedala kultúrno-propagačná manažérka múzea Milena Kiripolská.